text: Genbrugsbutik fik 20.000 kroner fra jubilæumsfond
  03 juli 2017 kl. 15.11
  Karrusellen – genbrug til børn i Nordborg var en af tre modtagere af donationer fra Danfoss Jubilæumsfond.
  Genbrugsbutikken, som er opstået efter, at Mødrehjælpen måtte lukke deres butik i Nordborg, blev betænkt med 20.000 kr.  Pengene blev overrakt ved en højtidelighed på Danfoss mandag formiddag.
  - Vi syntes ikke, at den flotte butik skulle dø. Derfor var vi nogle stykker, som gik sammen om at føre den videre, sagde Doris Horst fra Karusellen til TV SYD bagefter.
  Butikken har haft en svær start. Men har fået hjælp. Bl.a. har de fået tre måneders gratis husleje.
  Danfoss Jubilæumsfond er Danfoss medarbejdernes egen sociale fond, som blev stiftet i forbindelse med koncernens 50-års jubilæum. Dengang samlede kolleger ind til en pengegave, som skulle gives til Danfoss. Danfoss kvitterede med at donere pengene tilbage til medarbejderne, som stiftede Danfoss Jubilæumsfond.
  - Det er en fond, man ikke kan søge. Vi modtager indstillinger, som fondens bestyrelse så tager stilling til, fortæller fondsbestyrelsens formand, Henrik Brøndum, til TV SYD.
  Foruden genbrugsbutikken fik Kursuscenter Struer – et sted med fokus på vægttab og sund livsstil - og Cafe Paraplyen i Kolding en donation.
  
  